ধুবুৰী চহৰৰপৰা প্রায় ৬৮ কিলােমিটাৰ উত্তৰ-পূব দিশত অৱস্থিত চক্ৰশীলা অভয়াৰণ্য ধুবুৰী জিলাৰ প্রায় ৪,৫৫৭ হেক্টৰ (৪৫ বর্গ কিলােমিটাৰ) অঞ্চল আগুৰি আছে। এই অভয়াৰণ্য ধুবুৰী বন সংমণ্ডলৰ অন্তৰ্গত। ১৯৯৪ চনৰ ১৪ জুলাইত সংৰক্ষিত বনাঞ্চলখনক অসম চৰকাৰে অভয়াৰণ্যলৈ ৰূপান্তৰিত কৰে। অভয়াৰণ্যখনৰ চাৰিওফালে পাহাৰে আৱৰি আছে আৰু অভয়াৰণ্যখনৰ দুইমূৰে ধীৰ আৰু ডিপলাই নামৰ দুটা জলাশয় আছে। অভয়াৰণ্যখনৰ ওচৰেপাঁজৰে কেইবাখনাে গাঁও আছে আৰু গাঁওবাসীসকলেই এই অভয়াৰণ্য সম্পূর্ণরূপে সংৰক্ষণ কৰি আহিছে। চক্ৰশীলাই হ'ল ভাৰতৰ ভিতৰত গাঁওবাসীসকলৰদ্বাৰা সংৰক্ষিত একমাত্র অভয়াৰণ্য, য'ত কোনাে চৰকাৰী বনকর্মী নাই।
পৃথিৱীৰ মানচিত্ৰত ২৬°১৫ উত্তৰৰপৰা ২৬°২৬ উত্তৰ অক্ষাংশ আৰু ৯০°১৫ পূবৰপৰা ৯০°২ পূর্ব দ্রাঘিমাংশত চক্ৰশীলা অভয়াৰণ্য অৱস্থিত।
চক্ৰশীলাৰ অৰণ্যৰাজি মূলতঃ অর্ধ চিৰসেউজ বননি, সেমেকা পর্ণপাতী অৰণ্য, শালগছৰ অৰণ্যৰ উপৰি ঘাঁহনি আৰু জোপােহা গছৰ অৰণ্য দেখিবলৈ পােৱা যায়। শালগছৰ বাবে বিখ্যাত এই অভয়াৰণ্যখনত ভােমােৰা, বান্দৰডিমা, শিলিখা, হাতীপৰলীয়া, পমা, বগীপমা, জামুক, কদম, ওদাল, বাজী-ঔ, ঔ-টেঙা, পাৰলি, ফুলচপা, শিমলু, চিদা, কৰৈ, চাম, চেগুন, সােণাৰু, ভাতঘিলা, গমাৰি, বন আম, বিভিন্ন প্রজাতিৰ ডিমৰু আঁহত, আমলখি আদি অভয়াৰণ্যখনৰ প্ৰধান উদ্ভিদ। ঘাঁহনি অঞ্চলত খাগৰি, কহিবন, উলুখেৰ, দূবৰি, কেইবাটাও প্রজাতিৰ বাঁহ, অর্কিড আদিৰ লগতে অভয়াৰণ্যখনত থকা জলাশয় দুটাত বিভিন্ন প্রজাতিৰ জলজ উদ্ভিদ, যেনে -  মেটেকা, শিঙৰী, শেলুৱৈ, ভেট, পুণী আদিৰ উপৰি বিবিধ মাছ, কাছ, ভেকুলী আদিৰে ভৰি আছে।
জন্য পায়ী প্রাণীসমূহৰ ভিতৰত ভেঁকীয়াপতীয়া বাঘ, নাহৰফুটুকী, তামাকৰি, সােণালী বান্দৰ, মলুৱা বান্দৰ, বনৰৌ, কেটেলা পহু, সুগৰী পহু, বনগৰু, শৰপহু, জহামাল, বন মেকুৰী, শিয়াল, নেউল, মেঠোন, বন গাহৰি আদি উল্লেখযােগ্য স্তন্যপায়ী প্রাণী। অভয়াৰণ্যখনৰ আন এবিধ উল্লেখযােগ্য সম্পদ হৈছে উঁই হাফলুবােৰ। অভয়াৰণ্যখনৰ মাজত কেইবাটাও নিজৰা আছে।
চক্ৰশীলা অভয়াৰণ্য নানান চৰাইৰ উপযুক্ত বাসস্থান। পানীকাউৰী, কৈলাঙি, দৈকলা, মণিয়ৰী, কণামুচৰি, শামুকভঙা, বৰটোকোলা, হাড়গিলা, বৰবগ, ৱাক চৰাই, শৰালি, বৰশৰালি, খন্তীয়া হাঁহ, চিলনী, গােধাচিলনী, পখৰা শেন, চিকাৰী শেন, হুদু, বিভিন্ন প্রজাতিৰ কেঁচা, ধনেশ, হাইঠা, পৰঘুমা, মাছৰােকা, কপৌ, বাঢ়ৈটোকা, হেঁটুলুকা, ফেঁচু, ভীমৰাজ, এৰাখাতি, ৰূপহী, দহিকতৰা, পানীডুবি, কুকুহা, ডাউক, ঘিলাহহ, শ্বেতকপৌ, চেকচেকী, পাতসীয়া আদি বিভিন্ন প্ৰজাতিৰ চৰায়ে অভয়াৰণ্যখন ভৰি আছে।
অভয়াৰণ্যখনক কেন্দ্ৰ কৰি চৰাই পর্যবেক্ষণ, সােণালী বান্দৰ পর্যবেক্ষণ, নৌকা বিহাৰ, ট্রেকিং আদিৰৰ ব্যৱস্থা আছে।
